Betegtájékoztató: Információk a felhasználó számára
Egilok 25 mg tabletta

Egilok 50 mg tabletta

Egilok 100 mg tabletta

metoprolol-tartarát
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.

Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 

A betegtájékoztató tartalma:

1. Milyen típusú gyógyszer az Egilok tabletta és milyen betegségek esetén alkalmazható?

2. Tudnivalók az Egilok tabletta szedése előtt

3.
Hogyan kell alkalmazni az Egilok tablettát?

4.
Lehetséges mellékhatások

5
Hogyan kell az Egilok tablettát tárolni?

6.
A csomagolás tartalma és egyéb információk

1.
Milyen típusú gyógyszer az Egilok tabletta és milyen betegségek esetén alkalmazható?
Az Egilok hatóanyaga a metoprolol, a szimpatikus idegrendszerre (a központi idegrendszer életműködéseket szabályozó része) ható, ún. béta-blokkoló gyógyszer. Szívkoszorúér-betegség (angina pectoris), magasvérnyomás-betegség (hipertónia), szívinfarktus utáni állapot, bizonyos ritmuszavarok, pajzsmirigy-túlműködés (a szívműködés lassítása céljából) tartós kezelésére és migrénes roham megelőzésére szolgál. Szívinfarktus utáni állapotban alkalmazása egy következő infarktus megelőzése céljából javasolt
A készítmény heveny szívtáji szorító fájdalom (anginás roham) megszüntetésére nem alkalmas. 

2.
Tudnivalók az Egilok tabletta szedése előtt
Ne szedje az Egilok tablettát:
· ha allergiás a metoprololra vagy a gyógyszer (6. pontban felsorolt) egyéb összetevőjére, vagy egyéb ún. béta-blokkoló gyógyszerrel szemben túlérzékenységet (allergiát) tapasztalt,

· ha szívelégtelenségben szenved, ami fokozódó panaszokat okoz Önnek,

· szív eredetű sokkban,

· ha súlyos szívritmuszavarban vagy ingerületvezetési zavarban szenved,

· ha súlyos verőérbetegségben (érszűkületben) szenved,

· ha Ön súlyos szívbetegség miatt ún. "béta-stimuláló" szívgyógyszert szed. 

· Nem szedhető a készítmény heveny szívinfarktusban, amennyiben a pulzusszám kevesebb, mint 45/perc, egyes EKG elváltozások esetén, ill., ha a vérnyomás felső értéke alacsonyabb, mint 100 Hgmm.
Figyelmeztetések és óvintézkedések
Az Egilok tabletta szedése előtt beszéljen kezelőorvosával vagy gyógyszerészével.
· ha szív-ingerületvezetési vagy szívritmuszavarban szenved,
· ha enyhe-középsúlyos szívelégtelenséget állapítottak meg,
· ha súlyos májbetegségben szenved,
· ha cukorbeteg,

· ha asztmás, vagy egyéb krónikus légúti betegségben szenved,

· ha terhes vagy szoptat;

· ha tervezett − altatásban elvégzendő − műtét előtt áll;

Mire figyeljen fokozottan a gyógyszer szedése során?

Forduljon azonnal kezelőorvosához, ha a kezelés során a szívelégtelenség tünetei (nehézlégzés, lábszárvizenyő) rosszabbodnak. 

A gyógyszer szedése során a pulzusszám csökkenhet. Ez normális jelenség. Azonban forduljon kezelőorvosához, ha ilyenkor panaszok jelentkeznek, vagy ha nincs panasza, de pulzusa tartósan percenként 55-nél lassúbb. 

Ha Ön koszorúérbeteg és mellkasi szorító fájdalmai az eddig megszokottnál sűrűbben vagy nem a megszokott ingerre jelentkeznek, hosszabb ideig tartanak és a szokásos szerre nem enyhülnek, azonnal forduljon kezelőorvosához.

Súlyos, sürgősségi ellátást igénylő allergia kezelésekor, kórházi felvételkor mielőbb tudassa kezelőorvosával, műtét esetén az altató orvossal, hogy Egilok tablettát szed.

Egyéb gyógyszerek és az Egilok tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. 

Feltétlenül említse meg kezelőorvosának, ha az alábbi készítmények valamelyikét szedi:

-
szívritmuszavar, szívbetegség, illetve magasvérnyomás-betegség kezelésére szolgáló 
gyógyszerek (vérnyomáscsökkentő ill. szívműködést lassító hatás fokozódhat);

-
nyugtató hatású gyógyszerek (vérnyomáscsökkentő hatás fokozódhat);

-
bizonyos hörgőtágító gyógyszerek /például: terbutalin, szalbutamol, fenoterol, szalmeterol/ (ezek hatását az Egilok tabletta gyengítheti);

-
bizonyos méhizomzat összehúzódást serkentő gyógyszerek /például: ergotamin/ (ezek érszűkítő hatását az Egilok tabletta fokozhatja);

-
bizonyos ízületi gyulladás, fájdalom ellenes gyógyszerek /például: diklofenák, piroxikám, flurbiprofén/ (ezek gyengíthetik az Egilok tabletta vérnyomáscsökkentő hatását);

-
bizonyos női nemi hormon tartalmú készítmények /például: fogamzásgátló, hormonpótló 
gyógyszerek/ (ezek gyengíthetik az Egilok tabletta vérnyomáscsökkentő hatását);

-
cukorbetegség kezelésére szolgáló gyógyszerek /akár tabletta, akár inzulin formájában/ (Az 
Egilok tabletta fokozhatja vércukorszint-csökkentő hatásukat, valamint elfedheti a kórosan 
alacsony vércukorszint bizonyos tüneteit, mint pl. a szapora szívverés vagy a reszketés);

-
metoprolol (a készítmény hatóanyaga) lebomlását befolyásoló gyógyszerek /pl. cimetidin, 
hidralazin, paroxetin, fluoxetin, szertralin, rifampicin vagy barbiturátok/ (ezek fokozhatják 
vagy csökkenthetik az Egilok tabletta hatásait);

-
béta-blokkoló tartalmú szemcseppek /például: timolol, betaxolol, levobunolol/ (fokozhatják az 
Egilok tabletta hatásait);

-
bizonyos depresszióellenes, illetve Parkinzon-kór ellenes gyógyszerek /ún. "MAO-gátló" 
gyógyszerek/ (fokozhatják az Egilok tabletta hatásait);

Az Egilok tabletta egyidejű alkalmazása étellel és alkohollal
Az étkezés számottevően nem befolyásolja sem a gyógyszer felszívódását, sem a gyógyszer által kifejtett hatást.

Alkohol egyidejű fogyasztása mellett a gyógyszer hatása fokozódhat.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Állatkísérletek során magzatkárosító hatás nem igazolódott.

Az Egilok tabletta hatóanyaga kiválasztódik az anyatejjel.

Tekintettel arra, hogy nem áll rendelkezésre megfelelő mennyiségű klinikai tapasztalat, terhességben és a szoptatás ideje alatt a gyógyszer csak az előny/kockázat − orvos által történő − gondos egyedi mérlegelése után szedhető. Ezért ne felejtse el tájékoztatni kezelőorvosát, az esetleges terhességéről vagy gyermekvállalási szándékáról. 

Az Egilok tabletta szedését lehetőség szerint a szülés várható időpontját 2-3 nappal megelőzően fel kell függeszteni. Ha elkerülhetetlen adása, a magzatot, ill. a szülést követő 2-3 napig az újszülöttet szoros megfigyelés alatt kell tartani.

A készítmény hatásai a gépjárművezetéshez és a gépek kezeléséhez szükséges képességekre

Az Egilok tabletta a fenti tevékenységeket − különösen a kezelés elején, ill. alkohol egyidejű fogyasztásakor − hátrányosan befolyásolhatja, ezért kezelőorvosa egyénileg határozza meg, hogy a gyógyszer milyen mennyisége mellett szabad járművet vezetni vagy baleseti veszéllyel járó munkát végezni. 

Az Egilok nátriumot tartalmaz

A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.
3.
Hogyan kell szedni az Egilok tablettát?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény étkezés közben vagy attól függetlenül is bevehető.

Az adagolást egyénileg kell beállítani.

A készítmény ajánlott adagjai a következők:

Magasvérnyomás-betegségben (hipertónia):
Az ajánlott kezdő adag napi 2 x 25-50 mg, reggel és este. Kezelőorvosa szükség esetén az adagot napi 2 x 100 mg-ra emelheti, vagy egyéb magas vérnyomás elleni gyógyszerekkel kombinálhatja.

Szívkoszorúér-szűkület okozta panaszok (angina pektorisz) esetén:
Az ajánlott kezdő adag napi 2-3 x 25-50 mg, reggel (délben) és este. Kezelőorvosa szükség esetén az adagot napi 2 x 100 mg-ra emelheti, vagy egyéb angina pektorisz ellenes gyógyszerekkel kombinálhatja.

Szívinfarktus utáni állapot, fenntartó kezelés:
Szokásos adagja napi 2 x 50-100 mg, reggel és este. 

Szívritmuszavarok kezelése:
Az ajánlott kezdő adag napi 2-3 x 25-50 mg, reggel (délben) és este. Kezelőorvosa szükség esetén az adagot napi 2 x 100 mg-ra emelheti, vagy egyéb ritmuszavar ellenes gyógyszerekkel kombinálhatja.

Pajzsmirigy-túlműködés kiegészítő kezelése esetén:

Az ajánlott adag napi 3-4 x 50 mg, reggel, délben, este (és esetleg lefekvés előtt).

Szívdobogás-érzéssel járó funkcionális szívpanaszok kezelése:
Az ajánlott adag napi 2 x 50-100 mg, reggel és este.

Migrén megelőzése:
Az ajánlott adag napi 2 x 50-100 mg, reggel és este.

Ha az Egilok tabletta hatását túl erősnek vagy túl gyengének érzi, forduljon kezelőorvosához!

Súlyos májbetegségben az alacsonyabb adagok ajánlottak.

Idős korban és vesekárosodás esetén dóziscsökkentés nem szükséges.

Alkalmazása gyermekeknél és serdülőknél
Az Egilok tabletta gyermekeknél és serdülőknél történő alkalmazásáról nincs megfelelő mennyiségű tapasztalat.

Ha az előírtnál több Egilok tablettát vett be

Ha az előírtnál több Egilok tablettát vett be, azonnal forduljon orvosához!

Ha elfelejtette bevenni az Egilok tablettát
Ha gyógyszerét elfelejtette bevenni, igyekezzen mielőbb pótolni a kimaradt adagot. Ha már a következő adag bevétele esedékes, ne vegyen be kétszeres adagot a kihagyott adag pótlására, mert ezzel már nem pótolhatja a kiesett mennyiséget, viszont a túladagolás veszélyének teszi ki magát. 

Ha idő előtt abbahagyja az Egilok tabletta szedését 

Az Egilok szedését ne hagyja hirtelen abba, a kezelés befejezése csak orvosa utasítására, fokozatosan, több lépésben történhet.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az alább említett mellékhatások bármelyikének jelentkezése esetén kérjen tanácsot orvosától.

Nagyon gyakori mellékhatások (10-ből több mint 1 beteget érinthet):

Fáradtságérzés.

Gyakori mellékhatások (10-ből legfeljebb 1 beteget érinthet):
Szédülés, fejfájás, lassú pulzusszám, testhelyzet változtatás (felállás, felülés) során kialakuló vérnyomásesés, ami szédülés formájában (nagyon ritkán ájulással társulva) jelentkezik, hideg végtagok (kezek és/vagy lábak), hányinger, hasi fájdalom, hasmenés, székrekedés, terhelésre jelentkező légszomj, szívdobogás érzése a mellkasban.

Nem gyakori mellékhatások (100-ból legfeljebb 1 beteget érinthet):

Égő, szúró és zsibbadtság érzés, izomgörcsök, szívelégtelenség tünetei (légszomj, fáradtságérzés vagy bokaduzzanat) átmenetileg fokozódhatnak; kisebb EKG eltérések, amelyek nem zavarják a szív teljesítményét, puffadás, mellkasi fájdalom, depresszió, koncentrálóképesség csökkenése, álmosságérzés, elalvási zavarok, rémálmok, bőrkiütés, szorítás a légutakban, hányás, fokozott izzadás, súlygyarapodás is jelentkezhet.

Ritka mellékhatások (1000-ből legfeljebb 1 beteget érinthet):
Szív ingervezetési zavarok megjelenése az EKG-n, szabálytalan szívverés, idegesség, nyugtalanság, májfunkcióbeli laboratóriumi eltérések, hajhullás, orrfolyás allergiás reakció következtében, látászavarok, szemszárazság (kontaktlencse viselése esetén figyelembe kell venni) és/vagy szem-irritáció, szem kötőhártya-gyulladás, szájszárazság, allergiás reakció okozta könnyező/piros szem, impotencia/szexuális működésbeli zavarok.

Nagyon ritka események (10 000-ből legfeljebb 1 beteget érinthet):
A súlyos keringési betegségben szenvedő betegekben a rossz végtagkeringés súlyosbodása, ízületi fájdalmak, memóriazavarok, zavartság, hallucinációk, fokozott napfényérzékenység miatt bőrreakciók, pikkelysömör rosszabbodása, fülzúgás, ízérzés zavarai, vérkép-eltolódás (csökkent vérlemezkeszám a vérben).

Mellékhatások bejelentése

Ha Önnél bármilyen mellékhatás jelentkezik, tájékoztassa 

kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az 
V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Egilok tablettát tárolni?
A gyógyszer gyermekektől elzárva tartandó!

Ez a gyógyszer nem igényel különleges tárolást.

A dobozon feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Egilok tabletta?
· A készítmény hatóanyaga: 25 mg, 50 mg, illetve 100 mg metoprolol-tartarát tablettánként. 
· Egyéb összetevők: magnézium-sztearát, povidon, vízmentes kolloid szilícium-dioxid, karboximetil-keményítő-nátrium (A típus), mikrokristályos cellulóz
Milyen az Egilok tabletta külleme és mit tartalmaz a csomagolás?
Egilok 25 mg tabletta

Fehér vagy csaknem fehér színű, szagtalan, kerek, mindkét oldalán domború tabletta, egyik oldalán X alakú bemetszéssel, másik oldalán "E” és „435” jelzéssel ellátva.

A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.

Egilok 50 mg tabletta

Fehér vagy csaknem fehér színű, szagtalan, kerek, mindkét oldalán domború tabletta, egyik oldalán felező bemetszéssel, másik oldalán "E” és „434” jelzéssel ellátva.

A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.

Egilok 100 mg tabletta

Fehér vagy csaknem fehér színű, szagtalan vagy majdnem szagtalan, kerek, mindkét oldalán domború, metszett élű tabletta, egyik oldalán felező bemetszéssel, másik oldalán "E” és „432” jelzéssel ellátva.

A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.

Csomagolás:

Egilok 25 mg tabletta

40, 50, 60, 70, 80, 90, 100 vagy 120 db 
Egilok 50 mg tabletta és Egilok 100 mg tabletta

40, 50, 60, 70, 80, 90, 100, 120 vagy 200 db  
tabletta garanciazáras, mozgáscsillapítóval ellátott, PE kupakkal lezárt barna színű üvegben és dobozban. Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Egis Gyógyszergyár Zrt.
1106 Budapest, Keresztúri út 30-38.

Gyártó

Egis Gyógyszergyár Zrt.
9900 Körmend, Mátyás király utca 65.

OGYI-T-5290/01
(25 mg tabletta, 60 ×) 

OGYI-T-5290/02
(50 mg tabletta, 60 ×) 

OGYI-T-5290/03
(50 mg tabletta, 200 ×)
OGYI-T-5290/04
(100 mg tabletta, 60 ×)
OGYI-T-5290/05
(100 mg tabletta, 200 ×) 
OGYI-T-5290/09
(25 mg tabletta, 40 ×)

OGYI-T-5290/10
(25 mg tabletta, 50 ×)

OGYI-T-5290/11
(25 mg tabletta, 70 ×)

OGYI-T-5290/12
(25 mg tabletta, 80 ×)

OGYI-T-5290/13
(25 mg tabletta, 90 ×)

OGYI-T-5290/14
(25 mg tabletta, 100 ×)

OGYI-T-5290/15
(25 mg tabletta, 120 ×)

OGYI-T-5290/16
(50 mg tabletta, 40 ×)

OGYI-T-5290/17
(50 mg tabletta, 50 ×)

OGYI-T-5290/18
(50 mg tabletta, 70 ×)

OGYI-T-5290/19
(50 mg tabletta, 80 ×)

OGYI-T-5290/20
(50 mg tabletta, 90 ×)

OGYI-T-5290/21
(50 mg tabletta, 100 ×)

OGYI-T-5290/22
(50 mg tabletta, 120 ×)

OGYI-T-5290/23
(100 mg tabletta, 40 ×)

OGYI-T-5290/24
(100 mg tabletta, 50 ×)

OGYI-T-5290/25
(100 mg tabletta, 70 ×)

OGYI-T-5290/26
(100 mg tabletta, 80 ×)

OGYI-T-5290/27
(100 mg tabletta, 90 ×)

OGYI-T-5290/28
(100 mg tabletta, 100 ×)

OGYI-T-5290/29
(100 mg tabletta, 120 ×)

